爲趙振文賦馬塍歌
作者：趙汝譡
朝代：宋

paragraphs: 舊聞城北有馬塍，聚花成錦常留春。
我家苕水近來到，輸他年少尋芳人。
相誇此地百金惜，閒出奇花萬錢直。
接貼翻騰費工巧，揀搆移將鬭顔色。
園翁愛花如子孫，寸生尺長勤培根。
南鄰北鄰貧富改，獨守養性經涼溫。
兄今已得閒居趣，扁舟暫向官塘路。
攀條摘蘂娛性情，對月看雲想風度。
歌長詞逸不可當，鬢髮垂白吟滄浪。